Yhdysvaltain tuleva presidentti Donald Trump on valinnut ulkoministerin tehtävään Exxon Mobil -yhtiön toimitusjohtajan Rex Tillersonin.

– Hänen sitkeytensä, laaja kokemuksensa ja syvä geopolitiikan ymmärryksensä tekevät hänestä erinomaisen ulkoministerin, Trumpin siirtymävaiheen hallinnon tiedotteessa perustellaan.

Tillersonilla, 64, ei ole lainkaan kokemusta valtionhallinnosta, vaikkakin maailmanlaajuinen liiketoiminta on tuonut hänelle laajan suhdeverkoston. Hänellä on kerrottu olevan läheiset suhteet Venäjän presidenttiin Vladimir Putiniin.

Tillerson sanoi tiedotteessa jakavansa Trumpin vision "Yhdysvaltain ulkosuhteiden uskottavuuden palauttamisesta ja maamme kansallisen turvallisuuden edistämisestä".

Yhdysvaltain tulevasta ulkoministeristä ja nimitykseen liittyvästä keskustelusta voi lukea laajemmin täältä.

Perry energiaministeriksi?

Uutistoimisto Reutersin lähteen mukaan Trump olisi lisäksi päättänyt nimittää energiaministeriksi Texasin entisen kuvernöörin Rick Perryn.

Lähteen mukaan virallinen ilmoitus olisi luvassa pian. Perry tapasi Trumpin maanantaina Trump Towerissa New Yorkissa.

Trump oli suunnitellut torstaille tiedotustilaisuutta, jossa hänen oli tarkoitus kertoa, miten hänen yhtiöidensä hallinta järjestetään presidenttiyden aikana. Sitä kuitenkin lykättiin ensi viikolle, neuvonantajien mukaan siksi, että nyt Trumpilla on niin kiire valita henkilöitä hallintoonsa.

Trump sanoi kuitenkin maanantaina Twitterissä, että hän aikoo jättää yhtiönsä kahden vanhimman poikansa johdettavaksi ennen tammikuun 20. päivän virkaanastujaisia.

Hän ei maininnut tytärtään Ivankaa, joka on ollut keskeinen hahmo isänsä bisnesimperiumissa ja myös vaalikampanjassa. Ivanka Trumpin on sanottu harkitsevan muuttoa Washingtoniin.

Lähteet: Reuters, AFP